KIRJALLINEN KYSYMYS E-4063/00 esittäjä(t): Isidoro Sánchez García (ELDR) komissiolle. Yritykset ja Euroopan unionin ja Meksikon välinen sopimus.



Virallinen lehti nro 174 E , 19/06/2001 s. 0224 - 0225



KIRJALLINEN KYSYMYS E-4063/00 esittäjä(t): Isidoro Sánchez García (ELDR) komissiolle (9. tammikuuta 2001) Aihe: Yritykset ja Euroopan unionin ja Meksikon välinen sopimus Joulukuussa 1999 allekirjoitettiin Euroopan unionin ja Meksikon välinen sopimus, joka astui voimaan 1. heinäkuuta 2000. Sopimus muodostaa kehyksen sopimusosapuolien yritysten väliselle tulevalle yhteistyölle. Tämän yhteistyön menestys riippuu siitä, miten eräs sopimuksessa mainittu tavoite toteutuu. Se tavoite on vähentää Meksikon liiallista taloudellista, kaupallista ja rahoituksellista riippuvuutta Yhdysvalloista. Yhteistyön onnistumiseksi tarvitaan välineitä ja asianmukaisia toimenpiteitä sekä riittävää rahoitusta niiden yritysten tukemiseksi, jotka päättävät osallistua yhteistyösopimukseen. European Community Investment Partners -rahoitusväline, jota jotkut eurooppalaiset ja meksikolaiset yritykset ovat käyttäneet, päättyi vuoden 1999 lopussa eikä tällä hetkellä ole muuta korvaavaa välinettä. Miten komissio aikoo edistää yhteistyötä niiden Euroopan unionin ja Meksikon yritysten välillä, jotka päättävät soveltaa sopimusta eri aloilla ja toimissa ja mitä rahoitusvälineitä komissio on suunnitellut tämän saavuttamiseksi? Christopher Pattenin komission puolesta antama vastaus (19. helmikuuta 2001) Komissio on arvoisan parlamentin jäsenen kanssa yhtä mieltä siitä, että on tärkeää saattaa käyttöön riittävät välineet, jotta voidaan edistää eurooppalaisten ja meksikolaisten yritysten yhteistyötä molempia sopimuspuolia sitovan kumppanuussopimuksen kehyksessä. Tässä suhteessa komissio vahvistaa, että sillä on käytössään useita pääasiassa pk-yritysten tukemiseen tarkoitettuja rahoitusvälineitä. Yksi niistä on AL-Invest-ohjelma(1), jonka yhteydessä on perustettu Eurokeskuksia (Eurocentros); Meksikossa on nykyisin kolme keskusta. Euroopan yhteisöjen virallisessa lehdessä on julkaistu ehdotuspyyntö(2) uusien Eurokeskusten valitsemista varten. Eurokeskukset integroidaan paikallisiin instituutioihin, ja komissio tukee niitä helpottaakseen eurooppalaisten ja meksikolaisten yritysten välistä yhteydenpitoa käytännön toimien toteutusta varten. Tähän pyritään järjestämällä toimialan edustajien tapaamisia, joita nykyisin on keskimäärin kerran viikossa. AL-Invest-ohjelman toisen osan, ARIEL-ohjausmenetelmän, kautta voidaan antaa yksilöllistä ohjausta yhteisyrityksistä erityisesti kiinnostuneille osapuolille. Tältä osin voidaan arvioida, että toimialakohtaiset tapaamiset ja ARIEL ovat osittain täyttäneet ECIP-rahoitusvälineen (EC Investment partners) järjestelyn 1 jälkeen jääneen tyhjän tilan. AL-Invest-ohjelman yhteensä 43 miljoonan euron rahoitussitoumusten avulla toimia voidaan toteuttaa vuoteen 2004 asti. Euroopan kauppakamarien järjestön (Eurochambres) valvonnassa komissio voi Atlas-hankkeen yhteydessä lisäksi tukea kauppakamarien institutionaalisten ja teknisten valmiuksien kehittämistä. Komission joulukuussa 2000 tekemän päätöksen mukaan hanke on tarkoitus käynnistää vuoden 2001 alkupuolella. Komission on myös tarkoitus tukea EY:n teollisuuden ja työnantajien keskusjärjestön ja vastaavan latinalais-amerikkalaisen järjestön huipputason kokousta, joka on suunniteltu pidettävän vuoden 2002 ensimmäisen kolmanneksen aikana. (1) www.al-invest.org. (2) EYVL C 380, 30.12.2000.